text: 72-årig kvinde blev spøgelsesbilist
  30 august 2018 kl. 05.26
  Vejarbejde forvirrede onsdag aften en 72-årig kvinde, da hun skulle finde ned på Esbjerg-motorvejen ved Korskroen, og gjorde hende til spøgelsesbilist.
  Seks minutter i den forkerte retning på motorvejen. Så længe - eller kort - var en 72-årig kvinde onsdag aften ved 22-tiden spøgelsesbilist.
  Bilen blev set af flere ved afkørslen Korskro, hvor den kørte mod Esbjerg i det forkerte spor. Efter bare seks minutter fik en anden bilist gjort den 72-årige kvinde opmærksom på, at hun var på vej i den forkerte retning, og hun stoppede op, netop som en af politiets patruljebiler var nået frem.
  Henrik Sønderskov, Syd- og Sønderjyllands Politi: "Hun forklarede, at hun var blevet forvirret af skiltningen i forbindelse med vejarbejde ved indkørslen til motorvejen."
  - Hun forklarede, at hun var blevet forvirret af skiltningen i forbindelse med vejarbejde ved indkørslen til motorvejen - og ellers var der intet galt med kvinden. Hun kan nu formentlig se frem til en bøde - men vi skal lige have kikket på skiltningen på stedet, siger vagtchef Henrik Sønderskov, Syd- og Sønderjyllands Politi, torsdag morgen til TV SYD.
  Gode råd hvis du selv opdager at køre mod færdselsretningen
  Vejdirektoratet har disse gode råd til bilister, der opdager, at de er ved at køre på motorvejen modsat færdselsretningen:
  Kør ud i rabat eller nødspor
  Tænd havariblinket
  Ring herefter 112 – Alarmcentralen
  Afvent politiet og hjælp til at få vendt bilen
  